《贺新郎 颜鲁公八关斋碑》
清代·陈维崧

万劫何曾坏。裂苍皮、筋缠血裹，藓痕攒虿。刓角缺文铜绿渗，郜鼎牺尊儿辈。

风雨急、百灵趋拜。多事囚螭还掣虎，覆巉岩、翻恨孤亭在。

何不放，腾光怪。

先生当日原兵解。想挥毫、握拳透爪，笔锋英快。门枕睢阳荒战垒，断镞愁燐似海。

呼南八、声情慷慨。千古双忠遗迹并，剔残碑、洗尽纤浓态。

鹰侧脑，㩳天外。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。